與南陵常贊府遊五松山
作者：李白
朝代：唐

paragraphs: 安石泛溟渤，獨嘯長風還。
逸韻動海上，高情出人間。
靈異可並跡，澹然與世閑。
我來五松下，置酒窮躋攀。
徵古絕遺老，因名五松山。
五松何清幽，勝境美沃州。
蕭颯鳴洞壑，終年風雨秋。
響入百泉去，聽如三峽流。
剪竹掃天花，且從傲吏遊。
龍堂若可憩，吾欲歸精修。